钦定古今图书集成/明伦汇编/闺媛典/第320卷 > 皇清五十三 > 陈恂永妻查氏
## 钦定古今图书集成/明伦汇编/闺媛典/第320卷 > 皇清五十三 > 陈恂永妻查氏

按《海宁县志》：“查氏，增广生陈恂永妻，诰封詹事府少詹查嗣琪长女。生而贞静，夙娴女教，年二十三归陈，勤劳妇职，以资灯火。未几夫殁，氏年二十九，抢地呼天，几不欲生。舅姑劝以保幼大义，因复视息人间，矢志冰霜，穷年荼苦，历四十馀载如一日。翁重气节，广交游，氏脱簪堕珥，以供宾客。翁常称曰：‘贤哉妇能默体吾志’。” 姑患沉痾二十馀年，凡侍汤药伺痛痒，惟氏能适姑意。虽劳甚，不敢委诸婢妾，即娣姒亦不能代也。一子一女，未离襁褓。氏以母兼父，宽严并至。儿有过，必令长跪受责。儿泣，母亦泣曰：“吾所以隐忍偷生者以汝，故汝不成人，他日何以见汝父于地下？” 子世良，克自树立，承母教女择配查嗣庭，寻登史馆，闾里咸服其识。氏性甘淡泊，布衣蔬食，终身不易。遇邻里戚党有告匮者，勉为周给，虽身坐窘迫，勿顾也。康熙四十五年奉。

旨“建坊。”